LITEXPO

UAB Lietuvos parodų ir kongresų centras LITEXPO (nuo ) – pagrindinis ir didžiausias Baltijos šalyse renginių centras. LITEXPO turi moderniausias ekspozicijų ir konferencijų erdves, pritraukia didžiausias Baltijos regiono parodas ir tarptautinius renginius.

Bendras plotas 

Bendras LITEXPO centro plotas yra 33 600 kv.m. iš kurių 18 500 kv.m. užima konferencijų ir ekspozicijų salės, o 15 100 kv.m. – lauko aikštelės. Visiškai atnaujintame konferencijų centre yra 9 moderniai įrengtos konferencijų ir posėdžių salės, kurių bendras plotas užima daugiau kaip 4 100 kv.m.

Istorija 
1960 m. – įkurta Lietuvos liaudies ūkio pasiekimų parodos direkcija. 

1980 m. – perregistruojama į Lietuvos liaudies ūkio pasiekimų parodą.

1989 m. – keičiamas pavadinimas į Lietuvos Respublikos parodų ir mugių organizavimo centrą.

1990 m. – registruojamas į Valstybinę įmonę Lietuvos parodų centrą „Litexpo“.

2011 m. – keičiamas į Uždarąją akcinę bendrovę Lietuvos parodų ir kongresų centrą „Litexpo“.

2017 m. – „Litexpo“ atidaro rekonstruotus centrinius rūmus.

Parodos 
LITEXPO kasmet suorganizuoja daugiau kaip 20 tarptautinių parodų bei 1 500 įvairių jas lydinčių renginių. Per metus yra pritraukiama daugiau negu 90 000 politikų, verslo atstovų bei kitų sričių specialistų iš viso pasaulio. Kasmet parodose apsilanko per 350 000 lankytojų.

Didžiausios parodos pagal plotą ir dalyvių skaičių: statybų paroda RESTA; Vilniaus knygų mugė; mokymosi, žinių ir karjeros planavimo paroda STUDIJOS; turizmo ir aktyvaus laisvalaikio paroda ADVENTUR; grožio industrijos paroda PELENĖ.

Didžiausios parodos pagal lankytojų skaičių: Vilniaus knygų mugė; statybų paroda RESTA; mokymosi, žinių ir karjeros planavimo paroda STUDIJOS; baldų, dizaino ir interjero paroda BALDAI; turizmo ir aktyvaus laisvalaikio paroda ADVENTUR.

 BALTTECHNIKA yra seniausia ir didžiausia Baltijos šalyse, specializuota gamybos, inovacijų ir inžinerinių sprendimų paroda, vykstanti nuo 1992 m. Tai vienintelis ir svarbiausias inžinerinės pramonės renginys Lietuvoje, kuriame apsilanko daugiau negu 5000 specialistų iš visos Europos.

 Paroda PELENĖ yra didžiausias tarptautinės grožio industrijos renginys Baltijos šalyse, vykstantis nuo 1993 m. Parodoje pristatomos pasaulinės grožio rinkos naujienos, vyksta grožio meistrų pasirodymai ir čempionatai, taip pat – tarptautinio lygio seminarai ir mokymai specialistams. Joje kasmet dalyvauja daugiau kaip 350 dalyvių bei 25 000 lankytojų.
RESTA yra sėkmingiausia LITEXPO ir didžiausia Baltijos šalyse statybų paroda, vykstanti nuo 1994 m. Joje kasmet dalyvauja daugiau kaip 500 įmonių iš Lietuvos ir Europos. Ji atitinka aukščiausius tarptautinėms parodoms keliamus kokybės reikalavimus ir yra pelniusi pasaulinės parodų verslo asociacijos UFI pripažinimą.
 Paroda BALDAI nuo 1994 m. suburia baldų gamintojus ir pardavėjus iš Lietuvos ir viso pasaulio. Šis renginys labiausiai garsina lietuvišką dizainą ir jo kūrėjus, demonstruoja naujausias baldų gamybos ir interjero tendencijas. Joje kasmet dalyvauja daugiau negu 23 000 dalyvių.
VAIKŲ ŠALIS – vykstanti nuo 1994 m. yra vienintelė Lietuvoje specializuota paroda jauniems ir būsimiems tėvams apie vaikų auginimą, priežiūrą ir ugdymą. Joje kasmet apsilanko per 20 000 lankytojų. Paroda vyksta kartu su mokyklų įrangos ir švietimo inovacijos paroda MOKYKLA.
BALTMEDICA – tarptautinė specializuota odontologijos ir bendrosios medicinos paroda, vykstanti nuo 1997 m. Joje kasmet apsilanko apie 6 000 lankytojų ir daugiau negu 100 dalyvių iš Lietuvos ir užsienio.
AGROBALT – tarptautinė ir bene didžiausia žemės ūkio ir maisto produktų perdirbimo paroda Baltijos šalyse. Paroda trunka kelias dienas. Joje įmonės gali pristatyti savo produkciją skirtą Baltijos šalių rinkai. „AgroBalt" parodos iniciatorius ir organizatorius – Heidelbergo nacionalinis ir tarptautinis mėsos ir maisto pramonės institutas IFW, nuo 1988 m. bendradarbiaujantis su Lietuvos žemės ūkio ir maisto pramonės atstovais.
 Paroda BALTSHOP. BALTHOTEL. BALTGASTRO yra specializuota, tarptautinė parduotuvių, viešbučių ir restoranų įrangos paroda vykstanti kas antri metai nuo 1999-ųjų. Paroda kasmet sulaukia per 16 000 lankytojų.
VILNIAUS KNYGŲ MUGĖ – rengiama nuo 2000 m. yra didžiausia knygų mugė Baltijos šalyse bei vienas ryškiausių kultūros reiškinių Lietuvoje. Kasmet mugė pritraukia daugiau negu 60 000 lankytojų iš Lietuvos bei pasaulio.
 Paroda MOKYKLA yra svarbiausias Lietuvos švietimo bendruomenės renginys, vykstantis nuo 2000 m. ir sulaukiantis daugiau kaip 20 000 lankytojų. Čia susitinka mokyklų steigėjai, švietimo centrų ir mokyklų vadovai, verslo įmonių ir nevyriausybinių organizacijų atstovai, mokytojai, mokiniai bei jų tėvai.
 Paroda STUDIJOS sėkmingai veikia nuo 2003 m. ir kasmet suburia apie 36 000 lankytojų bei daugiau kaip 200 aukštųjų mokyklų iš visos Lietuvos. Parodos tikslas – sukurti kūrybišką ir dinamišką erdvę, kuri būtų įdomi jauniems žmonėms bei padėtų lengviau išsirinkti studijų kryptį.
 Paroda TRANSBALTICA rengiama nuo 2004 m., yra vienintelė specializuota paroda Baltijos šalyse, atspindinti transporto verslo aktualijas. Paroda kasmet pritraukia per 10 000 lankytojų.
 Paroda ADVENTUR rengiama nuo 2013 m. yra didžiausias specializuotas turizmo renginys Baltijos šalyse. ADVENTUR Išsiskiria unikalia renginių programa bei interaktyvumu – čia susitinka turizmo verslas, ir pramogos, skatinamas tarptautinis bendradarbiavimas ir turizmo paslaugų populiarinimas. Per penkerius metus parodos dalyvių skaičius išaugo 150 proc., lankytojų skaičius – virš 80 proc.
Baltijos maisto ir gėrimų paroda BAF yra organizuojama nuo 2013 m. ir kasmet sulaukia daugiau negu 100 dalyvių bei 15 000 lankytojų iš Lietuvos ir užsienio. Tai maisto kultūros šventė ir verslo įvykis, skirtas nišinių maisto ir gėrimų produktų įvedimui į rinką. Kartu su Baltijos ir maisto gėrimų paroda BAF vyksta ir Gastronomijos savaitė.
 Tarptautinė transporto priemonių paroda MECHANIKA vyksta nuo 2015 m. ir yra viena didžiausių šio sektoriaus parodų Baltijos šalyse. Ji skirta specialistams, transporto įrangos, detalių tiekėjams, importuotojams, transporto remonto ir aptarnavimo įmonių atstovams. Šis renginys susilaukia daugiau, negu 10 000 lankytojų.
Automobilių mugė AUTO BAZAR Lietuvoje rengiama nuo 2018 m ir yra pirmoji interaktyvi paroda automobilių pirkėjams ir fanams. Ji pripažinta ir didžiausiu Lietuvoje testodromu.

Konferencijos 
Lietuvos konferencijų centre kasmet vyksta dideli renginiai, kuriuos rengia LITEXPO įkurta organizacija LITEXPO EVENTS. Tai profesionalus konferencijų organizatorius, teikiantis visas reikalingas šio verslo paslaugas: nuo vietos renginiui suradimo, projekto valdymo iki jo įgyvendinimo. LITEXPO EVENTS yra organizavusi Lietuvos pirmininkavimo ES Tarybai renginius, NATO, Pasaulinio interneto valdymo forumą, Pasaulio lietuvių ekonomikos forumą PLEF, Demokratijų bendrijos ministrų, ESBO Ministrų Tarybos susitikimus, konferencijas bei kontaktų mugę „Convene“. Taip pat yra organizuojami ir nedideli seminarai, mokymai, diskusijos, pramoginio pobūdžio renginiai.

Narystė 
LITEXPO yra vienintelis parodų centras Baltijos šalyse, priklausantis pasaulinei parodų verslo asociacijai UFI (angl. – The Global Association of the Exhibition Industry).

LITEXPO taip pat yra:

Lietuvos pramonininkų konfederacijos narys;

Lietuvos verslo konfederacijos narys;

Lietuvos verslo darbdavių konfederacijos narys;

Vilniaus pramonės ir prekybos rūmų narys;

Lietuvos inžinerinės pramonės asociacijos LINPRA narys;

Lietuvos autoverslininkų asociacijos narys;

Vokietijos-Baltijos šalių prekybos rūmų narys;

Italijos-Lietuvos prekybos rūmų narys.

Šaltiniai

Nuorodos 
 

Lietuvos parodų rengėjai
Parodų centrai
Lazdynai